पुराने नोट रखना अब होगा अपराध, लगेगा जुर्माना
सरकारने अमान्य हो चुके पुराने 10 से अधिक नोट रखने वालों को दंडित करने के प्रावधान वाले कानून को अधिसूचित कर दिया। कानून के तहत एेसे लोगों पर न्यूनतम 10,000 रुपए के जुर्माने का प्रावधान है। संसद ने पिछले महीने निर्दिष्ट बैंक नोट (देनदारी दायित्व समाप्ति) कानून, 2017 पारित किया है। इस कानून को पारित करने का मकसद 500 और 1,000 रुपए के बंद किए जा चुके नोटों का इस्तेमाल करते हुए समानान्तर अर्थव्यवस्था चलाने की संभावनाओं को समाप्त करना है।
राष्ट्रपति प्रणब मुखर्जी ने 27 फरवरी को इस कानून पर दस्तखत कर दिए। इसमें यह भी प्रावधान है कि यदि कोई व्यक्ति जो नोटबंदी की अवधि (9 नवंबर से 30 दिसंबर, 2016) के दौरान विदेश में था और इस बारे में यदि वह कोई गलत घोषणा करता है तो उस पर कम से कम 50,000 रुपए तक जुर्माना लगाया जा सकता है। एेसे व्यक्तियों को बंद नोट जमा कराने के लिए 31 मार्च तक का समय दिया गया है।
इस कानून के अस्तित्व में आने के साथ ही यदि किसी व्यक्ति के पास एेसे 10 से ज्यादा पुराने नोट पाए जाते हैं या अध्ययन अथवा शोध करने वाले के पास 25 से अधिक नोट पाए जाते हैं, तो उसे अपराध माना जाएगा। एेसे लोगों पर 10,000 रुपए या जितने नोट मिलते हैं उसका पांच गुना जो भी अधिक हो, उतना जुर्माना लगाया जाएगा। इस कानून के अस्तित्व में आने के बाद इन नोटों पर सरकार और रिजर्व बैंक का देनदारी दायित्व भी समाप्त हो गया है।
नोटबंदी वित्तीय साख की दृष्टि से सकारात्मक : मूडीज
नोटबंदीभारत की वित्तीय साख की दृष्टि से सकारात्मक है। मूडीज इन्वेस्टर सर्विसेज ने यह बात कही। मूडीज का मानना है कि नोटबंदी की वजह से देश में कर चोरी तथा भ्रष्टाचार में कमी आएगी। इसके साथ ही एजेंसी ने कहा कि भारत आर्थिक अड़चनों का सामना करने की दृष्टि से मजबूत है और नकदी की कमी का बुरा दौर बीत चुका है। इससे अब उपभोग और निवेश में सुधार होगा। इस अमेरिकी एजेंसी का अनुमान है कि जनवरी-मार्च तिमाही में वृद्धि दर घटकर 6.4 प्रतिशत पर जाएगी। नोटबंदी पर रिपोर्ट में मूडीज ने कहा कि आगे भी बैंकिंग प्रणाली में नकदी डालने का काम इसी रफ्तार से जारी रहना चाहिए।
hin_Deva hin_Deva hin_Deva hin_Deva hin_Deva hin_Deva